CELEX: 32021R0656
Language: sl
Date: 2021-04-21 00:00:00
Title: Izvedbena uredba Komisije (EU) 2021/656 z dne 21. aprila 2021 o vpisu imena v register zajamčenih tradicionalnih posebnosti („Slovenska potica“ (ZTP))

22.4.2021   
               
               
                  SL
               
               
                  Uradni list Evropske unije
               
               
                  L 137/12
               
            
         IZVEDBENA UREDBA KOMISIJE (EU) 2021/656
         z dne 21. aprila 2021
         o vpisu imena v register zajamčenih tradicionalnih posebnosti („Slovenska potica“ (ZTP))
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (1) ter zlasti člena 52(3)(a) Uredbe,
         ob upoštevanju naslednjega:
         
                     (1)
                  
                  
                     Zahtevek Slovenije za registracijo imena „Slovenska potica“ kot zajamčene tradicionalne posebnosti (ZTP) je bil v skladu s členom 50(2)(b) Uredbe (EU) št. 1151/2012 objavljen v Uradnem listu Evropske unije (2).
                  
               
                     (2)
                  
                  
                     Komisija je 29. junija 2020 prejela ugovor in povezani utemeljeni ugovor Avstrije. Komisija je ugovor in utemeljeni ugovor, ki ju je poslala Avstrija, 3. julija 2020 posredovala Sloveniji.
                  
               
                     (3)
                  
                  
                     Komisija je proučila ugovor Avstrije in ugotovila, da je dopusten. V ugovoru je navedeno, da se v Avstriji izraz „Potize“/„Putize“ še vedno uporablja za podobne proizvode, narejene v Avstriji, uporaba izraza pa je zakonita in priznana že več generacij. Nadalje je navedeno, da ima proizvodnja „Potize“/„Putize“ v Avstriji velik gospodarski pomen, zlasti za podjetja s sedežem v južni Avstriji, ki jo proizvajajo. Avstrija zato meni, da je treba omejitev uporabe izraza izključno na proizvode s tem imenom, narejene v Sloveniji (v skladu s slovensko tradicijo), zavrniti. Po mnenju Avstrije je vsekakor treba zagotoviti, da proizvodnja „Potize“ ali „Putize“ in uporaba tega izraza, ki se v Avstriji tradicionalno že dolgo uporablja za proizvod, narejen v skladu z avstrijsko tradicijo, ostaneta mogoči. V ugovoru je skratka navedeno, da je ime, predlagano za registracijo, zakonito, splošno znano in gospodarsko pomembno za podobne kmetijske proizvode ali živila v skladu s točko (b) člena 21(1) Uredbe (EU) št. 1151/2012.
                  
               
                     (4)
                  
                  
                     Komisija je z dopisom z dne 28. julija 2020 zainteresirani strani pozvala, naj začneta ustrezna posvetovanja, da bi dosegli dogovor v skladu s svojimi notranjimi postopki.
                  
               
                     (5)
                  
                  
                     Slovenija in Avstrija sta v predpisanem roku dosegli dogovor, o katerem je bila Komisija obveščena 5. oktobra 2020.
                  
               
                     (6)
                  
                  
                     Slovenija in Avstrija sta se strinjali, da uporaba izrazov „Potize“ in „Putize“ ne pomeni nikakršne zlorabe, posnemanja ali navajanja imena „Slovenska potica“ kot zajamčene tradicionalne posebnosti (ZTP).
                  
               
                     (7)
                  
                  
                     Poleg tega sta se strinjali, da so ime „Slovenska potica“ na eni strani ter izraza „Potize“ in „Putize“ na drugi strani zakoniti. Slovenija je potrdila, da registracija imena „Slovenska potica“ kot zajamčene tradicionalne posebnosti (ZTP) ne bi posegala v pravico avstrijskih proizvajalcev do uporabe izrazov „Potize“ in „Putize“. Vendar naj avstrijski proizvajalci na embalaži ne bi uporabljali nobenih elementov, ki bi se nanašali na Slovenijo, npr. zastav, barv itd.
                  
               
                     (8)
                  
                  
                     Iz dogovora je mogoče sklepati, da je Slovenija priznala pravico avstrijskih proizvajalcev do nadaljnje uporabe izrazov „Potize“ in „Putize“ in da potemtakem ne namerava zaščiti izraza „potica“, ki je del sestavljenega imena „Slovenska potica“, za katerega se zahteva zaščita. Zato bi moralo biti ime „Slovenska potica“ zaščiteno kot celota, za izraz „potica“ pa bi bilo treba še naprej dovoliti uporabo na ozemlju Unije za proizvode, ki niso v skladu s specifikacijo proizvoda „Slovenska potica“, če se spoštujejo načela in pravila, ki se uporabljajo v pravnem redu Unije.
                  
               
                     (9)
                  
                  
                     Glede na dogovor med Slovenijo in Avstrijo specifikacije proizvoda, objavljene v skladu s členom 50(2) Uredbe (EU) št. 1151/2012, ni treba spreminjati.
                  
               
                     (10)
                  
                  
                     Zato bi bilo treba ime „Slovenska potica“ vpisati v register zajamčenih tradicionalnih posebnosti (ZTP) –
                  
               SPREJELA NASLEDNJO UREDBO:
         
            Člen 1
            Ime „Slovenska potica“ (ZTP) se registrira.
            Ime iz prvega odstavka opredeljuje proizvod iz skupine 2.3 Kruh, fino pecivo, slaščice, keksi in drugi pekovski izdelki iz Priloge XI k Izvedbeni uredbi Komisije (EU) št. 668/2014 (3).
         
         
            Člen 2
            Izraz „potica“ se lahko na ozemlju Unije še naprej uporablja za proizvode, ki niso v skladu s specifikacijo proizvoda „Slovenska potica“, če se spoštujejo načela in pravila, ki se uporabljajo v pravnem redu Unije.
         
         
            Člen 3
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 21. aprila 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 343, 14.12.2012, str. 1.
         
            (2)  UL C 110, 2.4.2020, str. 12.
         
            (3)  Izvedbena uredba Komisije (EU) št. 668/2014 z dne 13. junija 2014 o pravilih za uporabo Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil (UL L 179, 19.6.2014, str. 36).